AU vra vir massa-onttrekking aan strafhof | Maroela Media
AU vra vir massa-onttrekking aan strafhof
Internasionale Strafhof in Den Haag (Foto: Asser Institute)
Die Afrika-Unie (AU) het 'n beroep op sy lidlande gedoen om aan die internasionale strafhof te onttrek.
Senegal en Nigerië het beswaar gemaak teen die nie-bindende resolusie wat die beroep doen. Suid-Afrika en Burundi het albei reeds besluit om te onttrek en het die strafhof daarvan beskuldig dat hy hul soewereiniteit ondermyn en Afrika onregverdig teiken.
Die strafhof het egter die beskuldigings ontken. Die AU se beroep, om aan die strafhof te onttrek, kom na 'n beraad in Addis Ababa in Ethiopië, wat Dinsdag tot 'n einde gekom het. Omar Al-Basjir, Soedan se president, het ook die beraad bygewoon. Die strafhof het vroeër 'n lasbrief vir sy inhegtenisname uitgereik en sy teenkanting teen die strafhof is welbekend.
Suid-Afrika het geweier om Al-Basjir in hegtenis te neem tydens sy besoek aan die land in Junie 2015, toe hy die Afrika-Unie se beraad in Johannesburg bygewoon het. Die Suider Afrikaanse Litigasiesentrum (SALC) het 'n hofaansoek gebring om al-Basjir in hegtenis te laat neem op grond van die strafhof se lasbrief vir sy arrestasie. Die regering het hom egter nie in hegtenis geneem nie en 'n hof het hom opdrag gegee om in die land te bly totdat oor sy inhegtenisneming besluit kan word. Nadat die hof beveel het al-Basjir moet in hegtenis geneem word, is vasgestel hy het reeds die land verlaat.
Die appèlhof het later die Suid-Afrikaanse regering se versuim, om al-Basjir in hegtenis te neem, as "skandelike gedrag" beskryf. Die Suid-Afrikaanse regering het einde Junie 2015 gesê hy sal oorweeg om hom van die internasionale strafhof te onttrek as 'n "laaste opsie" oor die Al-Basjir dispuut. Suid-Afrika het in Oktober met die proses begin om aan die strafhof te onttrek.
'n Totaal van 34 Afrika-lande is deel van die strafhof.
Internasionale Strafhof Omar al-Basjir
Antwoorde geëis by Vodacom oor SEB-transaksie
Damvlakke steeds laag maar…
Gaan hulle ook vra vir massa onttrekking om bakhand te bedel vir geld?
Nou kan hulle growwe menseregte skendings pleeg
As n vroeere uitstekende besluit nie na verwagtinge uitdraai nie, breek af, eerder gister as vandag.
Ons het 'n president met 'n klompie hofsake wat wag en hy is een van die voorbokke wat onttrekking voorstaan. (Die x-faktor kan dalk ook help.) Indien grondgrype beplan word, sal onttrekking die sake van die lydende partye bemoeilik.